Document ID: 32009R1241

KOMMISSIONENS FORORDNING (EU) Nr. 1241/2009
af 16. december 2009
om fortsættelse og ajourføring af omfanget af det forudgående tilsyn med importen af visse jern- og stålprodukter med oprindelse i visse tredjelande
EUROPA-KOMMISSIONEN HAR -
under henvisning til traktaten om Den Europæiske Union og traktaten om Den Europæiske Unions funktionsmåde,
under henvisning til Rådets forordning (EF) nr. 260/2009 af 26. februar 2009 om den fælles importordning (1), særlig artikel 11,
under henvisning til Rådets forordning (EF) nr. 625/2009 af 7. juli 2009 om den fælles ordning for indførsel fra visse tredjelande (2), særlig artikel 9,
efter høring af det rådgivende udvalg, og
ud fra følgende betragtninger:
(1)
Ved Kommissionens forordning (EF) nr. 76/2002 (3) 2002 indførte Kommissionen et forudgående fællesskabstilsyn med importen af visse jern- og stålprodukter med oprindelse i visse tredjelande.
(2)
EU's statistikker over samhandelen med tredjelande foreligger ikke inden for de frister, der er fastsat i Kommissionens forordning (EF) nr. 1917/2000 (4).
(3)
Situationen har ganske vist ændret sig siden indførelsen af tilsynet i 2002, men udviklingen på verdensmarkedet for stål kræver fortsat et pålideligt og hurtigt fungerende informationssystem vedrørende EU's fremtidige import.
(4)
Tendenserne i forbindelse med importen af de produkter, der i øjeblikket er underlagt tilsyn, og flade produkter af rustfrit stål og store svejsede rør, der i øjeblikket ikke er underlagt tilsynsordningen, blev behandlet. Det blev anset for nødvendigt at undersøge tendenserne for disse yderligere produkter, i betragtning af at de udgør de produkter på markedet, der har den største værditilvækst.
(5)
I de seneste år er importen til EU af disse stålprodukter øget væsentligt (med 40 %) i absolutte tal mellem 2005 og 2008. Selv om importen siden slutningen af 2008 er begyndt at falde, fulgte den blot nedgangen i efterspørgslen og forblev betydelig i forhold til forbruget.
(6)
Den verdensomspændende stålproduktionskapacitet er steget i perioden 2006-2008 og forventes at fortsætte med at stige indtil 2010. Der forventes en tocifret kapacitetsforøgelse i de næste to år i mange forskellige regioner, især i Kina, Indien, Brasilien og Mellemøsten. Kina, der er det vigtigste land med hensyn til kapacitetsforøgelse, tegner sig i dag for ca. 40 % af den globale produktionskapacitet af råstål svarende til ca. tre gange EU's årlige stålforbrug.
(7)
I betragtning af, at EU er et vigtigt marked for stål med hensyn til størrelse og pris, især i forbindelse med en stærk valuta, er det sandsynligt, at et eventuelt overskud inden for stålkapaciteten vil blive omledt til EU, når markedet kommer sig igen, og efterspørgslen på EU-markedet forbedres. Til sammenligning er adgangen til tredjelandes markeder blevet reduceret i forskellig grad for nylig, da lande inden for flere geografiske områder (f.eks. Nord-, Syd- og Mellemamerika, Asien, Mellemøsten) har truffet forholdsregler for at beskytte eller støtte deres stålindustri. Disse foranstaltninger har taget forskellig form, herunder også toldstigninger, krav om udstedelse af licens og krav om at købe lokalt, og vedrører markeder med en betydelig andel af det globale forbrug.
(8)
Produktionen af råstål og flade produkter af rustfrit stål i EU nåede sit højdepunkt i henholdsvis 2006 og 2007 og begyndte derefter at falde i 2008. I første halvår af 2009 var der et fald på 43,2 % sammenlignet med det første halvår af 2008 i forhold til et fald i den globale stålproduktion på 22,4 % i samme periode. Krisen har fået en indvirkning på alle de største stålproducerende lande i EU, og som en reaktion har stålproducenterne reduceret antallet af produktionsdage og dermed øget den ledige kapacitet.
(9)
Alle producenter har skåret betydeligt ned i arbejdskraften. I juni 2009 blev ca. 40 % af arbejdsstyrken inden for EU's stålsektor ramt af den økonomiske krise i form af varige eller midlertidige afskedigelser og korttidsarbejde.
(10)
På baggrund af de seneste tendenser inden for importen af stålprodukter, den aktuelle prekære situation i EU-industrien, den fortsat svage efterspørgsel på EU-markedet og sandsynligheden for, at nuværende og fremtidig overkapacitet vil blive omledt til EU, hvis efterspørgslen stiger igen, konstateres det derfor, at der findes en trussel om skade for EU-producenterne i henhold til artikel 11 i forordning (EF) nr. 260/2009.
(11)
Hensynet til EU's interesser kræver således, at importen af visse stålprodukter fortsat skal være underlagt forudgående tilsyn for at tilvejebringe avancerede statistiske oplysninger, som gør det muligt at foretage en hurtig analyse af importudviklingen. Hurtige og forventede oplysninger i forbindelse med handel er nødvendige for at kunne imødegå sårbarheden på det europæiske stålmarked i forbindelse med pludselige ændringer på det globale stålmarked. Det er især vigtigt i den nuværende krisesituation, som er præget af usikkerhed om, hvorvidt efterspørgslen kommer sig strukturelt set, og hvorvidt EU-industrien faktisk vil drage fordel heraf.
(12)
Endvidere er det hensigtsmæssigt, at omfanget af denne ordning omfatter de produkter, der er opført i bilag I, i betragtning af udviklingen på markedet for flade produkter af rustfrit stål og store svejsede rør samt situationen for de berørte industrigrene, og i betragtning af at lignende tilsynsordninger for stålimport omfatter disse produkter.
(13)
Under hensyntagen til ovennævnte udvikling, og i betragtning af at andre store stålproducerende lande, som f.eks. Canada og USA, for nylig har besluttet at udvide deres tilsvarende tilsynsordninger (der er udvidet indtil henholdsvis den 31. august 2011 og 21. marts 2013), er det hensigtsmæssigt, at denne ordning fortsætter indtil den 31. december 2012.
(14)
For at minimere unødvendige begrænsninger og ikke i overdreven grad forstyrre aktiviteterne for virksomheder, som er beliggende tæt på grænserne, forbliver nettovægten for den import, der er undtaget fra denne forordning, på 2 500 kg -
VEDTAGET FØLGENDE FORORDNING:
Artikel 1
I forordning (EF) nr. 76/2002 foretages følgende ændringer:
1.
Omfanget af det forudgående tilsyn udvides til at omfatte de produkter, der er opført i bilag I.
2.
I artikel 6 erstattes »31. december 2009« med »31. december 2012«.
3.
Listen over kompetente nationale myndigheder erstattes med listen i bilag II.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 16. december 2009.

Labels: 1
3
5